Яшчэ адна важная і прывабная адметнасць “Тэрыторыі мюзікла” — яго трупа. У прыватнага тэатра яна, зразумела, невялікая, але пераважна гэта прафесіяналы (у спектаклях заняты артысты Музычнага, Вялікага, Купалаўскага тэатра, тэатра імя Максіма Горкага) і маладыя выканаўцы, якія толькі пачынаюць свой творчы шлях. Такое спалучэнне дае цудоўны вынік, калі сталасць і прафесіяналізм дапаўняюцца незаштампаванасцю, свежасцю выканання. Гэта важны для тэатра момант, бо адным з пунктаў яго эстэтычнай пазіцыі з’яўляецца пераадоленне стэрэатыпаў, уласцівых музычнаму тэатру, арыентацыя на шчырасць пачуццяў і адносін з гледачом. Гэтую праграму “Тэрыторыя мюзікла” пераканаўча праводзіць праз усе свае спектаклі. Апошняя прэм’ера калектыву — блазнерскі рок-мюзікл “Страсці па Цілю” паводле п’есы Рыгора Горына з музыкай Генадзя Гладкова — стала яе працягам.